Document ID: 32010D0709

DECIZIA COMISIEI
din 22 noiembrie 2010
de instituire a Comitetului pentru etichetare ecologică al Uniunii Europene
[notificată cu numărul C(2010) 7961]
(Text cu relevanță pentru SEE)
(2010/709/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 66/2010 al Parlamentului European și al Consiliului din 25 noiembrie 2009 privind eticheta UE ecologică (1), în special articolul 5,
întrucât:
(1)
În temeiul Regulamentului (CE) nr. 66/2010, criteriile privind eticheta UE ecologică trebuie stabilite împreună cu un Comitet pentru etichetare ecologică al Uniunii Europene (denumit în continuare „CEEUE”).
(2)
Pentru ca sistemul de etichetare ecologică al UE să fie acceptat de publicul larg, este esențial ca organizații precum ONG-urile de mediu și organizațiile consumatorilor să facă parte din CEEUE ca părți interesate, împreună cu organismele competente ale statelor membre.
(3)
Decizia 2000/730/CE a Comisiei din 10 noiembrie 2000 de instituire a Comitetului pentru etichetare ecologică al Uniunii Europene și de stabilire a regulamentului său de procedură (2) trebuie înlocuită,
ADOPTĂ PREZENTA DECIZIE:
Articolul 1
Se instituie Comitetul pentru etichetare ecologică al Uniunii Europene, denumit în continuare „CEEUE”.
Articolul 2
(1) Membrii CEEUE sunt desemnați de Comisie.
(2) CEEUE este compus din reprezentanți ai organismelor competente din fiecare stat membru, din reprezentanți ai statelor care fac parte din Spațiul Economic European și din reprezentanți ai următoarelor organizații:
(a)
Organizația Europeană a Consumatorilor (BEUC);
(b)
EUROCOOP;
(c)
Biroul European pentru Mediu (BEM);
(d)
Business Europe;
(e)
Uniunea Europeană a Artizanatului și a Întreprinderilor Mici și Mijlocii (UEAPME);
(f)
EUROCOMMERCE.
(3) Comisia poate modifica componența CEEUE după caz.
Articolul 3
(1) Fiecare membru al CEEUE trebuie să desemneze o persoană de contact.
(2) Reuniunile CEEUE sunt conduse de președintele acestuia.
(3) CEEUE își adoptă regulamentul de procedură în consultare cu Comisia.
(4) Comisia rambursează cheltuielile de deplasare și, dacă este cazul, cheltuielile de ședere ale membrilor legate de activitățile CEEUE, în limitele bugetului anual alocat pentru aceste cheltuieli.
Articolul 4
Decizia 2000/730/CE se abrogă.
Articolul 5
Prezenta decizie se aplică de la 1 octombrie 2010.
Articolul 6
Prezenta decizie se adresează statelor membre.
Adoptată la Bruxelles, 22 noiembrie 2010.

Labels: 3
15
20